**Usmernenie k prijímaniu detí do materskej školy**

# Termín prijímania

**Žiadosti rodiča,** inej fyzickej osoby než rodiča, ktorá má dieťa zverené do osobnej starostlivosti alebo do pestúnskej starostlivosti na základe rozhodnutia súdu, alebo zástupcu zariadenia, v ktorom sa vykonáva ústavná starostlivosť, neodkladné opatrenie alebo výchovné opatrenie na základe rozhodnutia súdu (ďalej len „zákonný zástupca“) **o prijatie dieťaťa na predprimárne vzdelávanie do materskej školy (ďalej len „žiadosť“)** na školský rok 2022/2023 sa budú podávať v čase **od 1. mája do 31. mája 2022**. **Konkrétny termín** (konkrétne dni, prípadne aj časové rozpätie v rámci jednotlivých dní) a **miesto podávania žiadostí** určí a **zverejní riaditeľ materskej školy po dohode so zriaďovateľom** na budove materskej školy alebo na inom verejne dostupnom mieste, vrátane webového sídla materskej školy, ak ho má materská škola zriadené. Riaditeľ materskej školy spolu s miestom, termínom a spôsobom podávania žiadostí **zverejní aj** **podmienky prijímania detí do materskej školy**.

## Počet podaných žiadostí

**Počet** podaných **žiadostí nie je obmedzený.**

Materská škola v rámci oznámenia o konkrétnom termíne a mieste podávania žiadostí môže požiadať zákonných zástupcov, že ak bude ich dieťa na základe žiadosti prijaté do niektorej inej materskej školy, aby o tom upovedomili všetky ostatné materské školy, do ktorých tiež podali žiadosť o prijatie svojho dieťaťa.

Podľa § 144a školského zákona účinného od 1. januára 2022 sa na podaniach týkajúcich sa výchovy a vzdelávania, v ktorých sa rozhoduje v správnom konaní, teda aj na žiadosti sa vyžaduje podpis oboch zákonných zástupcov dieťaťa.

Pre dieťa, ktoré dosiahne päť rokov veku do 31. augusta 2022 je predprimárne vzdelávanie povinné.

Dieťa, ktoré navštevuje materskú školu a do 31. augusta 2022 (vrátane) dosiahne päť rokov veku, sa **bez povinnosti opätovne žiadať o prijatie do materskej školy** automaticky, od 1. septembra 2022 stáva dieťaťom plniacim povinné predprimárne vzdelávanie.

**Ak sa ale rodič** dieťaťa, pre ktoré je predprimárne vzdelávanie povinné, **rozhodne, že dieťa prihlási na povinné predprimárne vzdelávanie do inej materskej školy**, ako je tá, ktorú navštevuje pred začiatkom povinného predprimárneho vzdelávania, **o prijatie dieťaťa do novej materskej školy musí požiadať** a k žiadosti musí priložiť potvrdenie o zdravotnej spôsobilosti od všeobecného lekára pre deti a dorast, ktoré obsahuje aj údaj o povinnom očkovaní; v prípade, že je týmto dieťaťom dieťa so špeciálnymi výchovno-vzdelávacími potrebami (ďalej len „ŠVVP“), priloží rodič aj vyjadrenie príslušného zariadenia poradenstva a prevencie a odporučenie všeobecného lekára pre deti a dorast.

## Povinné predprimárne vzdelávanie dieťaťa, ktoré nedovŕši päť rokov veku

Ak rodič požiada, aby bolo na povinné predprimárne vzdelávanie v materskej škole prijaté dieťa, ktoré nedovŕšilo piaty rok veku do 31. augusta 2022, je povinný k žiadosti predložiť súhlasné vyjadrenie príslušného zariadenia poradenstva a prevencie a súhlasné vyjadrenie všeobecného lekára pre deti a dorast. O to, aby bolo na povinné predprimárne vzdelávanie v materskej škole prijaté dieťa, ktoré nedovŕšilo piaty rok veku do 31. augusta 2022 je rodič povinný požiadať najneskôr 31. augusta 2022.

|  |
| --- |
| Ak zákonný zástupca dieťaťa, ktoré do 31. augusta 2023 nedovŕši šesť rokov veku, uvažuje o tom, že požiada základnú školu o to, aby bolo jeho dieťa od školského roku 2023/2024 výnimočne prijaté na plnenie povinnej školskej dochádzky, je potrebné, aby riaditeľa materskej školy, v ktorej je dané dieťa prijaté alebo do ktorej o prijatie zákonní zástupcovia žiadajú, požiadal o prijatie dieťaťa na povinné predprimárne vzdelávanie pred dovŕšením piateho roku veku, a je povinný k žiadosti predložiť:  Súhlasné vyjadrenie príslušného zariadenia poradenstva a prevencie + Súhlasné vyjadrenie všeobecného lekára pre deti a dorast. |

## Deti pokračujúce v plnení povinného predprimárneho vzdelávania

**Povinné predprimárne vzdelávanie** v materskej škole trvá **jeden školský rok**. Ak dieťa po dovŕšení šiesteho roka veku **nedosiahne školskú spôsobilosť**, riaditeľ materskej školy **rozhodne o pokračovaní plnenia povinného predprimárneho vzdelávania** v materskej škole na základe písomného súhlasu príslušného zariadenia poradenstva a prevencie, písomného súhlasu všeobecného lekára pre deti a dorast a s informovaným súhlasom rodiča.

**Rozhodnutie o pokračovaní** plnenia povinného predprimárneho vzdelávania **riaditeľ materskej školy vydá bezodkladne** po predložení písomného súhlasu príslušného zariadenia poradenstva a prevencie, písomného súhlasu všeobecného lekára pre deti a dorast a informovaného súhlasu rodiča.

## Spádová materská škola

Povinné predprimárne vzdelávanie plní dieťa v spádovej materskej škole, ak zákonný zástupca pre dieťa nevyberie inú materskú školu. Dieťa môže plniť povinné predprimárne vzdelávanie aj v inej ako spádovej materskej škole, ak ho riaditeľ tejto materskej školy prijme na predprimárne vzdelávanie. Dieťa môže plniť povinné predprimárne vzdelávanie mimo obce, v ktorej má trvalý pobyt, na základe rozhodnutia riaditeľa materskej školy, do ktorej sa hlási.

Spádová materská škola sa určuje **len pre deti, pre ktoré je predprimárne vzdelávanie povinné**. Spádovými materskými školami sú len materské školy zriadené obcou/mestom.

## Rozhodnutie riaditeľa školy

Riaditeľ školy **vydá rozhodnutie** o prijatí dieťaťa na predprimárne vzdelávanie od nového školského roku **do 30. júna školského roka,** ktorý predchádza školskému roku, v ktorom sa má predprimárne vzdelávanie dieťaťa začať **(t. j. na školský rok 2022/2023 do 30. júna 2022).**

Ak je na žiadosti uvedená doručovacia adresa len jedného zákonného zástupcu, riaditeľ materskej školy **nie je povinný druhú doručovaciu adresu zisťovať** a **rozhodnutie ním vydané sa doručuje len na známu doručovaciu adresu**. Ak majú obaja zákonní zástupcovia rôznu doručovaciu adresu, rozhodnutie sa doručuje každému zákonnému zástupcovi osobitne.